**projektas**

**reg. Nr. T-131**

**2.22.darbotvarkės klausimas**

**Pasvalio rajono savivaldybės taryba**

**Sprendimas**

**Dėl PRIsijungimo prie MEMORANDUMo „DĖL TRANSPORTO PRIEMONIŲ IR TRANSPORTO FIZINĖS IR INFORMACINĖS INFRASTRUKTŪROS**

**PRITAIKYMO INDIVIDUALIŲ POREIKIŲ TURINTIEMS ŽMONĖMS“**

2021 m. birželio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 20 straipsnio 2 dalies 12 punktu, Pasvalio rajono savivaldybės vardu sudaromų sutarčių bei susitarimų sudarymo ir pasirašymo tvarkos aprašo, patvirtinto Pasvalio rajono savivaldybės tarybos 2009 m. liepos 15 d. sprendimu Nr. T1-166 „Dėl Pasvalio rajono savivaldybės vardu sudaromų sutarčių bei susitarimų sudarymo ir pasirašymo tvarkos aprašo patvirtinimo“ (Pasvalio rajono savivaldybės tarybos 2017 m. kovo 31 d. sprendimo Nr. T1-78 redakcija), 4.4, 5 ir 6 punktais, atsižvelgdama į Lietuvos Respublikos susisiekimo ministerijos 2021 m. birželio 3 d. kvietimą Lietuvos savivaldybes prisijungti prie memorandumo „Dėl transporto priemonių ir transporto fizinės ir informacinės infrastruktūros pritaikymo individualių poreikių turintiems žmonėms“, Pasvalio rajono savivaldybės taryba nusprendžia:

1. Pritarti Pasvalio rajono savivaldybės prisijungimui prie memorandumo „Dėl transporto priemonių ir transporto fizinės ir informacinės infrastruktūros pritaikymo individualių poreikių turintiems žmonėms“ (toliau – Memorandumas) (pridedama).

2. Įgalioti Pasvalio rajono savivaldybės merą Gintautą Gegužinską pasirašyti Memorandumo prisijungimo deklaraciją (pridedama).

Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

Socialinės paramos ir sveikatos skyriaus vedėja

Ramutė Ožalinskienė

2021-06-07

Tel. 8 451 54 108

Suderinta DVS Nr. RTS-134

**MEMORANDUMAS**

**DĖL TRANSPORTO PRIEMONIŲ IR TRANSPORTO**

**FIZINĖS IR INFORMACINĖS INFRASTRUKTŪROS**

**PRITAIKYMO INDIVIDUALIŲ POREIKIŲ TURINTIEMS ŽMONĖMS**

2021 m. birželio 1 d.

Vilnius

Lietuvos Respublikos susisiekimo ministerija ir memorandumą pasirašančios šalys   
(toliau – Šalys),

*pripažindamos*, kad Lietuvoje kelių, geležinkelių, oro, vidaus vandenų ir jūrų transporto fizinė ir informacinė infrastruktūra (toliau – transporto infrastruktūra), transporto priemonės ir paslaugos tik iš dalies pritaikytos individualių poreikių turintiems žmonėms;

*siekdamos* užtikrinti individualių poreikių turinčių žmonių visavertį judumą ir galimybę naudotis pritaikyta transporto infrastruktūra, transporto priemonėmis ir paslaugomis;

*siekdamos* kryptingai formuoti individualių poreikių turinčių žmonių susisiekimo gerinimo politiką, skatinti, plėsti ir tobulinti visapusišką bendradarbiavimą tarp valstybės politiką formuojančių institucijų, savivaldos institucijų, individualių poreikių turinčius žmones vienijančių nevyriausybinių organizacijų ir privataus verslo, numatyti tinkamas priemones, kurios padėtų pašalinti visas transporto infrastruktūros, transporto priemonių ir paslaugų prieinamumo kliūtis ir remiantis universalaus dizaino principais įgyvendinti Jungtinių Tautų neįgaliųjų teisių konvencijos, Europos Sąjungos reglamentų ir nacionalinių teisės aktų nuostatas;

*atsižvelgdamos* į Jungtinių Tautų Neįgaliųjų teisių komiteto išreikštą susirūpinimą ir pateiktas rekomendacijas dėl nepakankamo individualių poreikių turinčių žmonių galimybių gyventi savarankiškai užtikrinimo ir šių žmonių įtraukimo į bendruomenę, mažo užimtumo, taip pat transporto infrastruktūros, transporto priemonių ir paslaugų prieinamumo ir į Lietuvos Respublikos valstybės kontrolės 2020 m. rugsėjo 7 d. valstybinio audito ataskaitoje Nr. VAE-9 „Asmenų su negalia socialinė integracija“ pateiktas rekomendacijas,

sudarė šį memorandumą ir susitarė:

1. Parengti su individualių poreikių turinčius žmones vienijančiomis nevyriausybinėmis organizacijomis suderintą transporto sektoriaus pritaikymo individualių poreikių turintiems žmonėms planą ir patvirtinti jį Lietuvos Respublikos susisiekimo ministro įsakymu memorandumo vykdymo laikotarpiui, įgyvendinti jame numatytas transporto infrastruktūros, transporto priemonių ir paslaugų prieinamumo didinimo priemones, skirti šiam tikslui žmogiškųjų ir finansinių išteklių.

2. Įtvirtinti teisės aktuose su individualių poreikių turinčius žmones vienijančiomis nevyriausybinėmis organizacijomis suderintus transporto priemonių ir transporto priemonėmis teikiamų paslaugų prieinamumo individualių poreikių turintiems žmonėms kriterijus (reikalavimus), parengtus laikantis gerosios praktikos ir universalaus dizaino principų.

3. Užtikrinti, kad vadovaujantis nustatytais prieinamumo kriterijais (reikalavimais) visos įsigyjamos viešojo susisiekimo transporto priemonės (autobusai, troleibusai, traukiniai, keltai, pramoginiai laivai ir kt.) ir jomis teikiamos vežimo paslaugos būtų pritaikytos individualių poreikių turintiems žmonėms.

4. Įtvirtinti teisės aktuose su individualių poreikių turinčius žmones vienijančiomis nevyriausybinėmis organizacijomis suderintus transporto infrastruktūros pritaikymo individualių poreikių turintiems žmonėms kriterijus (reikalavimus), parengtus laikantis gerosios praktikos ir universalaus dizaino principų.

5. Užtikrinti, kad įrengiami nauji ar rekonstruojami transporto infrastruktūros objektai ir jų aplinka būtų pritaikyti individualių poreikių turintiems žmonėms laikantis nustatytų prieinamumo kriterijų (reikalavimų).

6. Kurti ir diegti integruotą bilietų pardavimo sistemą, teikti duomenis apie viešojo transporto maršrutus, transporto priemonių buvimą realiuoju laiku į viešojo transporto kelionių duomenų informacinę sistemą „Vintra“, stebėti transporto priemonių judėjimą realiuoju laiku, įtraukti individualių poreikių turinčius žmones vienijančias nevyriausybines organizacijas į minėtų sistemų kūrimą.

7. Pasitelkiant individualių poreikių turinčius žmones vienijančias nevyriausybines organizacijas, periodiškai rengti mokymus visiems valstybės ir savivaldybių valdomų įmonių ir privačių vežėjų, kurių veikla susijusi su keleivių vežimu ir kurie tiesiogiai dirba su klientais (įskaitant ir individualių poreikių turinčius žmones), darbuotojams, kaip aptarnauti individualių poreikių turinčius žmones.

8. Finansinėmis ir kitomis priemonėmis skatinti vežėjus didinti vežimo paslaugoms teikti naudojamų visų rūšių transporto priemonių (autobusų, traukinių, laivų, keltų ir kt.), pritaikytų individualių poreikių turintiems žmonėms, skaičių.

9. Sukurti transporto sektoriaus keleivių teisių, nustatytų Europos Sąjungos reglamentais, įgyvendinimo kontrolės ir priežiūros mechanizmą.

**Memorandumo galiojimo trukmė ir pakeitimai:**

Šis memorandumas įsigalioja po pasirašymo ir galios 10 (dešimt) metų. Memorandumą galima pratęsti dar 5 (penkeriems) metams rašytiniu Šalių susitarimu. Bet kuri Šalis gali nutraukti memorandumo galiojimą informavusi kitą Šalį raštu prieš 6 (šešis) mėnesius iki ketinimo nutraukti memorandumo galiojimą.

Šis memorandumas gali būti bet kuriuo metu keičiamas rašytiniu Šalių sutikimu.

Šio memorandumo tikslus Šalys įgyvendina bendradarbiaudamos pagal savo kompetenciją.

Susisiekimo ministerija rengia informaciją apie padarytą pažangą ir kviečia Šalis kartą per metus apsvarstyti ir pagal transporto sektoriaus pritaikymo individualių poreikių turintiems žmonėms plane nurodytą stebėsenos mechanizmą įvertinti memorandumo vykdymo progresą.

Šalių veiklą organizuoja ir koordinuoja Susisiekimo ministerija.

Susisiekimo ministras Marius Skuodis

Pareigos                                      (Parašas)                       (Vardas ir pavardė)

**MEMORANDUMO DĖL TRANSPORTO PRIEMONIŲ IR TRANSPORTO**

**FIZINĖS IR INFORMACINĖS INFRASTRUKTŪROS PRITAIKYMO INDIVIDUALIŲ POREIKIŲ TURINTIEMS ŽMONĖMS**

**PRISIJUNGIMO DEKLARACIJA**

*.....................................*

*[Sudarymo data]*

*......................................*

*[Sudarymo vieta]*

*[prie memorandumo prisijungianti šalis],* atstovaujama ..............................................., veikiančio pagal........................................................, toliau vadinama Šalimi, prisijungia prie 2021 m. birželio 1 d. pasirašyto memorandumo dėl transporto priemonių ir transporto fizinės ir informacinės infrastruktūros pritaikymo individualių poreikių turintiems žmonėms.

1. Ši Prisijungimo deklaracija įsigalioja kitą dieną nuo jos pasirašymo datos ir yra neatskiriama memorandumo dalis.

2. Pasirašydama Prisijungimo deklaraciją, Šalis patvirtina, kad pritaria memorandumo nuostatoms, įsipareigoja jų laikytis ir sutinka, kad Šalies kontaktinė informacija būtų skelbiama Lietuvos Respublikos susisiekimo ministerijos interneto tinklalapyje.

3. Prisijungimo deklaracija pasirašoma fiziniu parašu ir pateikiama paštu arba pasirašoma kvalifikuotu elektroniniu parašu ir pateikiama el. paštu (sumin@sumin.lt) Lietuvos Respublikos susisiekimo ministerijai.

4. Šalies parašas:

|  |  |
| --- | --- |
| **Šalis:** |  |
| [Pavadinimas] |  |
| [Buveinės adresas] |  |
| [Telefonas, faksas] |  |
| [Įmonės kodas] |  |
| [PVM mokėtojo kodas] |  |
| [Registras, kuriame kaupiami duomenys apie  juridinį asmenį] |  |
|  |  |
|  |  |
|  |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ A.V.  Parašas  [Pareigos, vardas ir pavardė] |  |

Pasvalio rajono savivaldybės tarybai

**AIŠKINAMASIS RAŠTAS**

**Dėl PRISIJUNGIMO PRIE MEMORANDUMO „DĖL TRANSPORTO PRIEMONIŲ IR TRANSPORTO FIZINĖS IR INFORMACINĖS INFRASTRUKTŪROS PRITAIKYMO INDIVIDUALIŲ POREIKIŲ TURINTIEMS ŽMONĖMS“**

2021-06-07

Pasvalys

**1. Problemos esmė.**

Viena iš Savivaldybės tarybos išimtinei kompetencijai priskirtų funkcijų – Savivaldybės vardu sudaromų sutarčių pasirašymo tvarkos aprašo tvirtinimas. Pasvalio rajono savivaldybės (toliau – Savivaldybė) vardu sudaromų sutarčių bei susitarimų sudarymo ir pasirašymo tvarkos aprašas yra patvirtintas Savivaldybės tarybos 2009 m. liepos 15 d. sprendimu Nr. T1-166 „Dėl Pasvalio rajono savivaldybės vardu sudaromų sutarčių bei susitarimų sudarymo ir pasirašymo tvarkos aprašo patvirtinimo“ (Savivaldybės tarybos 2017 m. kovo 31 d. sprendimo Nr. T1-78 redakcija) (toliau – Aprašas).

Šiame Apraše nustatyta, kad tik esant išankstiniam Savivaldybės tarybos pritarimui sutarties projektui, gali būti pasirašomos sutartys dėl bendradarbiavimo su valstybės institucijomis, kitomis savivaldybėmis (Aprašo 4.4 punktas). Savivaldybės taryba savo pritarimą ar nepritarimą tokioms sutartims išreiškia priimdama atitinkamą sprendimą (Aprašo 5 punktas). Sutartis, išvardintas Aprašo 4 punkte, Savivaldybės vardu pasirašo Savivaldybės meras arba Savivaldybės mero pavaduotojas (Aprašo 6 punktas).

Lietuvos Respublikos susisiekimo ministerija 2021 m. birželio 3 d. kviečia Lietuvos savivaldybes prisijungti prie memorandumo „Dėl transporto priemonių ir transporto fizinės ir informacinės infrastruktūros pritaikymo individualių poreikių turintiems žmonėms“ pripažįstant, kad Lietuvoje kelių, geležinkelių, oro, vidaus vandenų ir jūrų transporto fizinė ir informacinė infrastruktūra, transporto priemonės ir paslaugos tik iš dalies pritaikytos individualių poreikių turintiems žmonėms ir siekiant užtikrinti individualių poreikių turinčių žmonių visavertį judumą ir galimybę naudotis pritaikyta transporto infrastruktūra, transporto priemonėmis ir paslaugomis. Šiuo Memorandumu bus siekiama kryptingai formuoti individualių poreikių turinčių žmonių susisiekimo gerinimo politiką, skatinti, plėsti ir tobulinti visapusišką bendradarbiavimą tarp valstybės politiką formuojančių institucijų, savivaldos institucijų, individualių poreikių turinčius žmones vienijančių nevyriausybinių organizacijų ir privataus verslo, numatyti tinkamas priemones, kurios padėtų pašalinti visas transporto infrastruktūros, transporto priemonių ir paslaugų prieinamumo kliūtis ir remiantis universalaus dizaino principais įgyvendinti Jungtinių Tautų neįgaliųjų teisių konvencijos, Europos Sąjungos reglamentų ir nacionalinių teisės aktų nuostatas.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Prisijungti prie memorandumo „Dėl transporto priemonių ir transporto fizinės ir informacinės infrastruktūros pritaikymo individualių poreikių turintiems žmonėms“ įgaliojant Pasvalio rajono savivaldybės merą pasirašyti Memorandumo prisijungimo deklaraciją. Prisijungimo deklaracijos rengėjas – Lietuvos Respublikos susisiekimo ministerija.

**3. Skaičiavimai, išlaidų sąmatos, finansavimo šaltiniai.** Nenumatyta.

**4. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta –** neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti –** nėra.

**6. Sprendimo projekto iniciatoriai** Savivaldybės meras

**7. Sprendimo projekto rengimo metu gauti specialistų vertinimai ir išvados** – negauta.

PRIDEDAMA:

1. Memorandumas.

2. Prisijungimo deklaracija.

3. Raštas.

Socialinės paramos ir sveikatos skyriaus vedėja Ramutė Ožalinskienė